SET ปิดพุ่ง 12 จุด รับข่าว “ครม.” ไฟเขียวซื้อวัคซีน – หุ้นพลังงานหนุน
SET ปิดพุ่ง 12.15 จุด รับข่าว “ครม.” เห็นชอบซื้อวัคซีนหลัก-ทางเลือก – หุ้นพลังงานหนุน หลังโอเปกพลัสไม่ได้ข้อสรุปเกี่ยวกับกำลังการผลิตน้ำมัน
6 ก.ค. 2564

น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยวันนี้ผันผวนอิงทางบวกได้อยู่ โดยได้ช่วงเช้าได้แรงหนุนจากหุ้นในกลุ่มพลังงาน หลังจากที่กลุ่มโอเปกพลัสไม่ได้ข้อสรุปเกี่ยวกับกำลังการผลิตน้ำมัน ส่งผลให้ราคาน้ำมันปรับตัวขึ้น ซึ่งเป็นบวกต่อกลุ่มพลังงาน และในช่วงบ่ายได้แรงหนุนจากหุ้นในกลุ่มรับเหมาก่อสร้างหลังภาครัฐให้ความช่วยเหลือ และมีการคลายล็อกดาวน์บางส่วนสำหรับงานก่อสร้างที่จำเป็นต้องเดินหน้าต่อไป อีกทั้งยังมีปัจจัยบวกจากการเปิดซองประมูลรถไฟฟ้าสายสีม่วงด้วย ซึ่งส่งผลให้หุ้นในกลุ่มวัสดุก่อสร้างก็ปรับตัวขึ้นได้ดี อีกทั้งหุ้นในกลุ่มอิเล็กทรอนิกส์ก็ปรับตัวขึ้นมาด้วย Sentiment ตลาดโดยรวมจึงไม่ได้แย่
นอกจากนี้ คณะรัฐมนตรี (ครม.) ยังเห็นชอบการจัดหาซิโนแวก-ไฟเซอร์-โมเดอร์นาใช้เป็นวัคซีนหลัก และวัคซีนทางเลือก มากขึ้น ทำให้ช่วยประคอง Sentiment ตลาดฯได้ด้วย เพียงแต่เมื่อดัชนีฯปรับขึ้นมาใกล้ระดับ 1,600 จุด ก็เผชิญแรงขายทำกำไรออกมาระหว่างทาง
ด้านตลาดหุ้นในภูมิภาคเอเชียวันนี้เคลื่อนไหวทั้งในแดนบวก-ลบ โดยตลาดบ้านเราวันนี้ถือว่าดูดีกว่าตลาดอื่นในเอเชีย ส่วนตลาดในยุโรปเทรดบ่ายนี้เปิดในแดนลบกัน พร้อมให้ติดตามสถานการณ์การแพร่ระบาดไวรัสโควิด-19 ในประเทศต่อไป และความคืบหน้าของวัคซีนด้วย เพราะเป็นตัวแปรที่สำคัญต่อทิศทางตลาดฯ
แนวโน้มการลงทุนในวันพรุ่งนี้ (7 ก.ค.) น.ส.ธีรดา กล่าวว่า ตลาดฯคงจะแกว่งตัวออกด้านข้าง โดยมีแนวรับ 1,580 จุด ส่วนแนวต้าน 1,600 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่  
CBG มูลค่าการซื้อขาย 3,078.12  ล้านบาท ปิดที่ 149.50 บาท เพิ่มขึ้น 6.00 บาท
COTTO มูลค่าการซื้อขาย 2,940.12 ล้านบาท ปิดที่ 3.12 บาท เพิ่มขึ้น 0.30 บาท
KBANK มูลค่าการซื้อขาย 1,857.36 ล้านบาท ปิดที่ 118.00 บาท เพิ่มขึ้น 1.50 บาท
PTTEP มูลค่าการซื้อขาย 1,853.02 ล้านบาท ปิดที่ 121.50 บาท เพิ่มขึ้น 2.50 บาท
BANPU มูลค่าการซื้อขาย 1,572.64 ล้านบาท ปิดที่ 13.60 บาท เพิ่มขึ้น 0.20 บาท